Több boltot kinyitnának
Több üzlet nyitva tartását kezdeményezték a szakmai szervezetek a tavaszi munkák és az ellátásbiztonság érdekében. Javasolják, hogy a bezárás alól kivételek legyenek például a home office-hoz szükséges híradástechnikai üzletek és az állateledel kereskedések is.
A tavaszi mezőgazdasági munkák és az ellátásbiztonság miatt kezdeményezi a kormánynál Nemzeti Agrárgazdasági Kamara (NAK) illetve a Magyar Gazdakörök és Gazdaszövetkezetek Szövetsége (MAGOSZ) a tavaszi munkacsúcs időszakában, hogy a csütörtökön bejelentett járványügyi intézkedés alól mentesüljenek a mezőgazdaság és az élelmiszeripar zavartalan működéséhez szükséges üzletek.
A NAK és a MAGOSZ indítványozza, hogy a gazdaboltok, a vetőmagot, műtrágyát, növényvédő szert forgalmazó kis- és nagykereskedelmi egységek, a mezőgazdasági gépet, alkatrészt és berendezést árusító, valamint ezek javítását végző üzletek, a vetőmag-felügyeletet, -vizsgálatot, -tanúsítást, -fémzárolás folytató egységek, a takarmányt, állateledelt forgalmazó üzletek, az állatgyógyszertárak, az állategészségügyi ellátást folytató laboratóriumok, illetve a termelői piacok a kéthetes lezárás alatt is működhessenek.
A két szervezet ugyancsak kezdeményezte a dísznövényt árusító üzletek, virágboltok nyitva tartását is, hogy a nőnapra termesztett növényeket értékesíteni tudják a dísznövénykertészek.
Az élelmiszer-ellátásban semmilyen zavar, fennakadás nem várható, hiszen az alaptermékek üzletei, az élelmiszerboltok továbbra is változatlanul elérhetők lesznek Magyarországon – osztotta meg a Magyar Nemzettel az Országos Kereskedelmi Szövetség főtitkára.
A raktárkészletek feltöltve, a bolti kiszolgálás a megszokott módon rendelkezésre áll a vásárlóknak az elkövetkező időszakban - szögezte le Vámos György, aki felidézte, hogy tavaly, az áprilisi korlátozások idején a szabályok szerint nem lehetett látogatni az iparcikküzleteket, ezúttal azt jelentették be, hogy zárva lesznek a nem alaptermékeket árusító boltok.
Jelezte, hogy az Országos Kereskedelmi Szövetség levélben kezdeményezte a döntéshozóknál, hogy
a bezárás alól legyenek kivételek: a munkaeszközöket kínáló boltok, a home office-hoz szükséges híradástechnikai üzletek, az állateledel-kereskedők, az otthoni karbantartáshoz szükséges barkácsboltok és a mezőgazdasági alapanyagokat kínáló egységek.
A részletszabályokat tartalmazó rendelet csak később jelenik meg, amelyhez írásban javasolták a kormány illetékeseinek a fenti üzletek nyitva tartását is. A webáruházak zavartalanul fogadják a megrendeléseket,
a házhoz szállítások előreláthatóan fennakadás nélkül folytatódhatnak, ezért az interneten sem indokolt a többletvásárlás.
Az élelmiszerüzletek, drogériák arra készülnek, hogy az alkalmazottaik beosztását is úgy alakítják ki, hogy a családanyák, -apák is otthon tudjanak maradni az iskolás, óvodás gyermekeikkel – fűzte hozzá.
Mivel a magyar vásárlók már megszokhatták, hogy idehaza jól szervezett, kiegyensúlyozott az áruellátás, ezért nem lesznek tömeges jelenetek az alaptermékek üzleteiben, a drogériákban a hétvégén legfeljebb a szokásos élénkülésnél némileg erősebb látogatottságot tapasztalnak majd, mivel a nyitva tartás ezen boltok esetében hétfőtől folytatódik.
Címlapkép: MTI/Jászai Csaba
nyitva tartás, mezőgazdaság, élelmiszer, vásárlás, korlátozó intézkedés üzletek,